**2025 12 24**

**Indrė Kavaliauskaitė apie šventinį šurmulį: „Jei per tvarkinga, reiškia, niekas čia Kalėdų ir nešventė“**

**Jaukiausioms žiemos šventėms pasibeldus į duris, televizijos laidų ir renginių vedėja Indrė Kavaliauskaitė sako, kad per metus daug kas gali keistis, tačiau vienas dalykas išlieka nekintamas – Kalėdos jai neatsiejamos nuo šeimos, artumo ir paprastų, bet prasmingų akimirkų.**

Paklausta, be ko neįsivaizduoja Kalėdų, Indrė nusprendė atsakymą patikrinti šeimoje – tiesiog paklausė savo vaikų. Jų atsakymas, pasak Indrės, buvo netikėtai brandus: „Dukra Marija sakė, kad baisiausia būtų gauti daug dovanų ir neturėti su kuo jomis džiaugtis. Tai labai gražiai parodo, kokioje aplinkoje jie auga – ir kartu primena, kaip augau aš pati.“

Šeima – pagrindinė Kalėdų ašis Indrės gyvenime. Ji juokauja, kad viena jos ilgametė tradicija skamba net šiek tiek banaliai, tačiau kiekvienais metais ji suteikia tą patį jausmą: kelionė namo į gimtąjį Kauną klausantis Chriso Rea dainos „Driving Home for Christmas“. „Tada visada galvoju, kaip gera turėti šeimą, pas kurią galiu grįžti“, – sako ji.

Nors lapkritis ir gruodis Indrei – pats intensyviausias darbo metas, kupinas projektų ir renginių, asmeninėms Kalėdoms ji stengiasi palikti kuo daugiau ramybės.

„Didžiąją dalį šventinio laikotarpio praleidžiu kurdama šventę kitiems, todėl savo Kalėdų šurmulio beveik ir neturiu. Ir gal tai – didžiausias džiaugsmas?“ – retoriškai klausia ji.

Šiemet pasiruošimas šurmulingoms Kalėdoms prasidėjo labai paprastai – suskaičiavus likusias valandas, prie prekybos centro įsijungus muziką, nusipirkus kalėdinius megztinius ir nusprendus, kad iš tikrųjų nieko daugiau nereikia.

„Svarbiausia, kad visi susirinktume. Blogiau būtų sėdėti prie stalo su bloga nuotaika – tada ir dovanos nebetenka prasmės“, – šypteli Indrė.

Kalbėdama apie šventinį chaosą ir „tobulas“ Kalėdas socialiniuose tinkluose, Indrė kviečia nepervertinti to, ką matome ekranuose.

„Nuotraukos nėra tikras gyvenimas. Visų namuose yra chaoso, netvarkos, triukšmo – bet tai yra savas, mylimas gyvenimas“, – svarsto ji.

Apie pasiruošimą šurmulingoms Kalėdoms ir išdailintas akimirkas socialiniuose tinkluose Indrė prakalbo ir [instagrame](https://www.instagram.com/reel/DSj743gDYYH/?utm_source=ig_web_copy_link&igsh=MzRlODBiNWFlZA==). „Jei per tvarkinga, reiškia, niekas čia Kalėdų ir nešventė“, –skambant mobiliojo ryšio operatoriaus „Tele2“ kalėdinei reklamai sako Indrė.

O tiems, kurie jaučiasi pavargę nuo skubėjimo ir kamščių, Indrė pataria paprastai: „Jei negali pakeisti situacijos – rask, iš ko joje pasijuokti. Juokas ir bendrystė labai daug ką išgelbsti. Kartais užtenka paskambinti draugui ir pasidalinti – problema iškart tampa mažesnė.“

Metų pabaigoje Indrė stengiasi nepamiršti dar vieno svarbaus dalyko – dėkingumo sau. „Dažnai dėkojame kitiems, bet svarbu padėkoti ir sau. Kartais reikia sau pasakyti: Indre, tu šiemet tikrai gerai padirbėjai“, – sako ji.

Šias Kalėdas Indrė pasitinka be didelių lūkesčių, bet su aiškia mintimi – tikroji šventė slypi ne tobuluose vaizduose, o buvime kartu.

**Daugiau informacijos:**

Asta Buitkutė

„Tele2“ atstovė ryšiams su visuomene

M +370 668 00467

@ asta.buitkute@tele2.com